Wutołčicy

Wutołčicy ( Weidlitz) su mała wjeska  w Hornjej Łužicy, kotraž wot lěta 1993 k Njeswačanskej gmejnje słuša. Leža w Hornjołužiskich honach něhdźe dźesać kilometrow sewjerozapadnje wulkeho wokrjesneho města Budyšin mjez Haslowom, Baćonjom a Banecami zapadnje rěki Čornica. We wjesce namaka so 1842/43 natwarjeny kublerski dom.

 Stawizny 
Sydlerskostawiznisce su Wutołčicy mały kulowc. Prěnje historiske naspomnjenje jako Witolitz pochadźa z lěta 1419. Ležownostne knjejstwo wukonješe w lěće 1535 hišće Miłkečanske ryćerkubło, 1562 pak hižo ryćerkubło we Wutołčicach samych. Ewangelscy Wutołčenjo přisłušachu hač do lěta 1809 Hodźijskej wosadźe a wot toho lěta Njeswačanskej. 

 Wobydlerstwo a rěč 
Wokoło 1885 mějachu Wutołčicy a Banecy po Arnošće Muce zhromadnje 179 wobydlerjow; z nich 146 Serbow (82 %) a 33 Němcow.

Po ludličenju w lěće 2011 bydlachu we wsy 35 wobydlerjow w přerěznej starobje wot 40,4 lět (Sakska: 46,4).Wuslědki ludličenja 2011 za Njeswačidło (pdf) Tuž je Wutołčanske wobydlerstwo najmłódše w Njeswačanskej gmejnje.

 Ležownostne mjena 
Arnošt Muka je slědowace Wutołčanske ležownostne mjena do swojeje Statistiki zapisał: Kobanski młyn, Tepjeńki, Wjelhora, Kótło a Hajki. Michał Rostok doda 1887 slědowace mjena: Hoblantec, Sakowske, Hromadnik a Mjetelčan hat.Michał Rostok: Ležownostne mjena. W: ČMS 40 (1887), str. 3–50, tu str. 21 (digitalizat).

mini|center|upright=1.6|Powětrowy wobraz

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Njeswačidło
Kategorija:Sydlišćo w serbskim sydlenskim rumje
Kategorija:Prěnje naspomnjenje 1419